Osobitná správa č. 18/2009 - Účinnosť podpory ERF pre regionálnu hospodársku integráciu vo východnej a v západnej Afrike





Glosár AKT : Africké, karibské a tichomorské štáty ASECNA : Agentúra pre bezpečnosť leteckej navigácie v Afrike a na Madagaskare (fr. Agence pour la sécurité de la navigation aérienne en Afrique et à Madagascar) COMESA : Spoločný trh pre východnú a južnú Afriku (angl. Market for Eastern and Southern Africa) EAC : Východoafrické spoločenstvo (angl. East African Community) ECOWAS : Hospodárske spoločenstvo západoafrických štátov (angl. Economic Community of West African States) EPA : Dohoda o hospodárskom partnerstve (angl. Economic Partnership Agreement) ERF : Európsky rozvojový fond ES : Európske spoločenstvo IAS : Oddelenie vnútorného auditu (angl. Internal Audit Service) IGAD : Medzivládny úrad pre rozvoj (angl. Intergovernmental Authority on Development) IOC : Komisia pre Indický oceán (angl. Indian Ocean Commission) IRCC : Medziregionálny koordinačný výbor (angl. Inter Regional Coordinating Committee) RISM : Mechanizmus podpory regionálnej integrácie (angl. Regional Integration Support Mechanism) RISP : Program podpory regionálnej integrácie (angl. Regional Integration Support Programme) SADC : Rozvojové spoločenstvo krajín južnej Afriky (angl. Southern African Development Community) UEMOA : Západoafrická hospodárska a menová únia (fr. Union économique et monétaire ouest africaine, angl. West African Economic and Monetary Union – WAEMU) UNIDO : Organizácia Spojených národov pre hospodársky rozvoj (angl. United Nations Industrial Development Organisation) Zhrnutie I. Regionálna integrácia je proces spolupráce susediacich štátov zameranej na zlepšenie politickej stability a povzbudenie hospodárskeho rozvoja v regióne. Voľný pohyb tovaru, služieb, kapitálu a osôb umožňuje na väčších a harmonizovanejších trhoch dosiahnuť úspory z rozsahu a stimuluje obchod a investície. Regionálna hospodárska integrácia medzi rozvojovými štátmi je teda nástrojom hospodárskeho rastu a môže prispieť k zníženiu chudoby. II. Cieľom auditu Dvora audítorov bolo posúdiť, či bola podpora ERF pre regionálnu hospodársku integráciu vo východnej Afrike a západnej Afrike účinná. Pri audite sa skúmal prístup Komisie k regionálnej hospodárskej integrácii, riadenie poskytnutej podpory Komisiou a výsledky vzorky jednotlivých projektov. III. Proces regionálnej hospodárskej integrácie zaznamenáva pokrok v obidvoch oblastiach, pokiaľ ide o uzatváranie dohôd o regionálnych cieľoch a politikách súvisiacich s obchodom a dopravou. Implementácia týchto dohôd vnútroštátnymi orgánmi však zaostáva a v ani jednom z týchto regiónov ešte nenastal voľný pohyb tovaru, služieb, kapitálu a osôb. IV. Z celkového hľadiska je podpora ERF pre regionálnu hospodársku integráciu zatiaľ len čiastočne účinná a oslabuje ju niekoľko činiteľov. Vzhľadom na to, že tu fungujú početné regionálne organizácie, ktorých mandát a členstvo sa prekrýva, pričom ich kapacita je takisto nízka, vzniká zložitý inštitucionálny rámec. Okrem toho sa zistili nedostatky v prístupe Komisie k programom regionálnej hospodárskej integrácie a v riadení týchto programov Komisiou. V. Prístup Komisie k podpore regionálnej hospodárskej integrácie vo východnej Afrike a západnej Afrike je dôležitý pre potreby regiónov a krajín na dosiahnutie vyššieho hospodárskeho rastu, ktorý je prostriedkom na prekonanie chudoby. Stratégie a pomoci na regionálnej i národnej úrovni však boli zväčša navrhnuté nezávisle od seba a možnosti vzniku vzájomnej komplementárnosti sa nevenovala dostatočná pozornosť, snáď s výnimkou dopravného sektora. VI. Delegácie Komisie nemajú k dispozícii náležité usmernenia ani dostatočnú kapacitu na prípravu, implementáciu, predkladanie správ a koordináciu regionálnych aktivít. Na úrovni regionálnych organizácií je koordinácia takisto neadekvátna a neexistuje žiaden monitorovací systém na zaznamenie celkového pokroku procesu regionálnej hospodárskej integrácie v jednotlivých krajinách. VII. Bolo zložité posúdiť výsledky, ktoré sa dosiahli alebo sa pravdepodobne mali dosiahnuť, z dôvodu nedostatočne definovaných cieľov, nedostatočného predkladania správ a monitorovania a v dôsledku skutočnosti, že prebieha niekoľko väčších projektov, ktorých konečné výsledky ešte nie sú známe. Je pravdepodobné, že celkové výsledky budú v najlepšom prípade len čiastočne uspokojivé. VIII. Hlavné odporúčania Dvora audítorov sú, aby Komisia: - zabezpečila pokračovanie podpory pre regionálnu integráciu, ktorá bude závisieť od skorého uzavretia dohody týkajúcej sa dosiahnutia potrebného zbližovania medzi rôznymi regionálnymi organizáciami v oblasti v rámci vopred stanoveného časového rámca a od vnútroštátnych orgánov, ktoré sú viac zapojené do procesu regionálnej integrácie, - od roku 2010, kedy sa uskutoční preskúmanie stratégií desiateho ERF v polovici obdobia, zlepšila koherentnosť medzi svojimi regionálnymi stratégiami a národnými stratégiami, - preskúmala, či je výška vyčlenených finančných prostriedkov na regionálne programy v desiatom ERF príliš vysoká, - definovala povinnosti delegácií v súvislosti s riadením regionálnych programov, zriadila vhodný mechanizmus na vzájomnú koordináciu a posúdila ich zamestnaneckú kapacitu. Úvod Politický rámec 1. Hlavnými cieľmi spolupráce medzi Európskym spoločenstvom (ES) a africkými, karibskými a tichomorskými štátmi (AKT) sú podľa dohody z Cotonou znižovanie chudoby a napokon jej vymiznutie, udržateľný rozvoj a postupná integrácia krajín AKT do svetovej ekonomiky [1]. Regionálna hospodárska integrácia môže byť pre veľa krajín, najmä pre tie menšie, dôležitým krokom k splneniu týchto cieľov. Jej hlavnými cieľmi je vytvoriť alebo zlepšiť politickú stabilitu a stimulovať ekonomický vývoj v regióne. Na väčších a harmonizovanejších trhoch je uľahčený voľný pohyb tovaru, služieb, kapitálu a osôb, čo umožňuje dosiahnuť úspory z rozsahu a stimuluje obchod a investície. Regionálna hospodárska integrácia (na účely tejto správy ďalej len "regionálna integrácia") pomáha podporovať hospodársky rast a môže tak prispieť k zníženiu chudoby [2]. 2. Ešte pred dohodou z Cotonou Komisia vo svojom oznámení z roku 1995 [3] vymedzila podporu regionálnej integrácie medzi rozvojovými krajinami tým, že načrtla koncepčný rámec a sformulovala tri hlavné oblasti rozvoja podpory spolupráce: budovanie kapacít a posilňovanie inštitúcií na regionálnej a národnej úrovni, priama podpora pre súkromný sektor na využitie príležitostí vyplývajúcich z regionálnej integrácie a rozpočtová podpora s cieľom hradiť náklady na prechod súvisiace s hospodárskou liberalizáciou a reformou. 3. V rámci rozvojovej politiky ES z roku 2000 [4] bol vybraný len určitý počet prioritných oblastí pre rozvojové aktivity spolupráce Spoločenstva vrátane obchodu a vývoja a regionálnej integrácie a spolupráce. Aktualizovaná rozvojová politika ES z roku 2005 "Európsky konsensus o rozvoji" [5], opätovne zdôraznila dôležitosť obchodu a regionálnej integrácie ich vzájomným prepojením a tým, že boli vybrané za prioritné oblasti činnosti Spoločenstva. 4. Komisia aktualizovala svoju politiku regionálnej integrácie najmä vo vzťahu ku krajinám AKT v oznámení v roku 2008 (pozri poznámku pod čiarou č. 2), v ktorom potvrdila svoj názor, že regionálna integrácia je zásadná na zvyšovanie hospodárskeho rastu a znižovanie chudoby. Identifikovala aj viacero dlhotrvajúcich záležitostí, ktoré bránia dosahnutiu regionálnej integrácie, medzi ktoré patria nedostatočné inštitucionálne kapacity a nedostatočné zapojenie na národnej a regionálnej úrovni, ďalej identifikovala potrebu zlepšenia implementácie dohôd o hospodárskej integrácii a odstránenia prekrývania činností a nekonzistentných integračných programov, nedostatočnú diverzifikáciu hospodárstva národných ekonomík a neefektívne prepojenia infraštruktúry. V súvislosti s regionálnou hospodárskou integráciou obsahovalo oznámenie návrh zamerať podporu EÚ na nasledovné prioritné oblasti: posilňovanie regionálnych inštitúcií, budovanie regionálnych integrovaných trhov, podpora rozvoja obchodu a spájanie regionálnych sietí infraštruktúry. +++++ TIFF +++++ Zdroj: Európsky dvor audítorov. Podpora regionálnej integrácie z ERF 5. ES podporuje krajiny AKT v ich úsilí o rozvoj prostredníctvom Európskych rozvojových fondov národnými programami zriadenými s jednotlivými krajinami, regionálnymi programami, ktoré sa týkajú viacerých alebo všetkých krajín v príslušnom regióne a sú programami známymi ako programy vo vnútri AKT, ktoré sú zamerané na viaceré alebo všetky krajiny AKT. Od deviateho ERF (2002 – 2007) sa regionálne programy stali hlavným nástrojom používaným na podporu regionálnej integrácie. Viaceré regionálne organizácie zriadené rozličnými skupinami krajín AKT s mandátom na uskutočňovanie regionálnej hospodárskej integrácie sa stali hlavnými partnermi Komisie pri príprave a implementácii týchto regionálnych programov. V rámci deviateho ERF bola pre regionálne programy pôvodne rezervovaná suma 1000 mil. EUR. Po ukončení hodnotení na konci obdobia týkajúcich sa rozličných programov bola konečná suma viazaná na regionálne programy vo výške 904 mil. EUR, pričom 70 % z tejto sumy bolo vyčlenených na podporu regionálnej hospodárskej integrácie [6]. Celkové pridelené prostriedky na regionálne programy v rámci desiateho ERF sa zvýšili na 1783 mil. EUR, pričom podiel regionálnej hospodárskej integrácie predstavuje 75 %. Finančné prostriedky pridelené podľa jednotlivých regiónov sú uvedené v tabuľke 1. Tabuľka 1 Finančné prostriedky vyčlenené na regionálne programy (v mil. EUR) | Región | 8. ERF (1996 – 2001) | 9. ERF (2002 – 2007) | 10. ER (2008 – 2013) | Spolu | REI [1001] | Spolu | REI | Spolu | REI | Východná Afrika [1002] | 219 | 154 | 289 | 203 | 645 | 548 | Západná Afrika | 226 | 143 | 253 | 200 | 597 | 418 | Medzisúčet | 445 | 297 | 542 | 403 | 1242 | 966 | Rozvojové spoločenstvo krajín južnej Afriky (SADC) | 121 | 81 | 147 | 95 | 116 | 93 | Stredná Afrika | 91 | 60 | 64 | 29 | 165 | 97 | Karibská oblasť | 90 | 40 | 111 | 89 | 165 | 140 | Tichomorská oblasť | 35 | – | 40 | 15 | 95 | 45 | Spolu | 782 | 478 | 904 | 631 | 1783 | 1341 | Riadenie regionálnych programov 6. Pred deviatym ERF sa regionálne programy uzatvárali medzi Komisiou a jednotlivými krajinami, ktoré spadajú do príslušnej oblasti, pričom regionálne projekty veľakrát poskytovali skôr dodatočné finančné zdroje pre národné aktivity (napr. výstavba ciest) a nepodporovali jasne stanovené regionálne politiky. 7. Dohodou z Cotonou sa však položil nový dôraz na regionálne programy ako hlavný nástroj podpory regionálnej hospodárskej integrácie. Táto dohoda obsahovala ustanovenie, podľa ktorého Komisia spoločne s riadne oprávnenou regionálnou organizáciou (regionálnymi organizáciami) pripravia a uzatvoria pre každú oblasť viacročné regionálne stratégie pomoci a indikatívne programy v súlade s týmito podmienkami [7]: - príslušné krajiny AKT rozhodujú o vymedzení geografických oblastí, - regionálne programy by sa do najvyššej možnej miery mali zhodovať s programami existujúcich regionálnych organizácií s mandátom pre hospodársku integráciu, - v prípade prekrývajúceho členstva viacerých regionálnych organizácií by regionálne programy mali zodpovedať kombinovanému členstvu týchto organizácií. 8. V dôsledku týchto opatrení vznikli v rámci regionálneho programovania deviateho a desiateho ERF stratégie a indikatívne programy pre šesť rozličných oblastí zahŕňajúcich všetky krajiny AKT, t. j. štyri oblasti v Afrike, jedna v Tichomorí a jedna v Karibiku. Vo viacerých oblastiach Afriky existuje viac regionálnych organizácií s mandátom pre hospodársku integráciu, ktoré pokrývajú rozličné a niekedy prekrývajúce sa oblasti. Vznikla tak situácia, že vo dvoch najväčších oblastiach, východnej a západnej Afrike, musí napríklad Komisia pri vypracúvaní, podpise a implementácii regionálnej stratégie a indikatívneho programu pre túto oblasť pracovať so štyrmi (východná Afrika) a dvoma (západná Afrika) regionálnymi organizáciami ako riadne oprávnenými organizáciami. Z regionálneho indikatívneho programu sú vyčlenené prvé finančné prostriedky pre danú oblasť a príslušné obdobie na kľúčové oblasti podpory. Pri každej pomoci má najvhodnejšia regionálna organizácia pridelenú úlohu regionálneho povoľujúceho úradníka zodpovedajúceho za prípravu a implementáciu pomocí v úzkej spolupráci s Komisiou. Oblasť východnej Afriky 9. Oblasť východnej Afriky vo svojom súčasnom zložení bola vytvorená podpísaním regionálneho strategického dokumentu a regionálneho indikatívneho programu v rámci deviateho ERF [8]. Je to v mnohých hľadiskách rôznorodý a rozmanitý región zahŕňajúci krajiny líšiace sa veľkosťou, počtom obyvateľstva, geografickou situáciou, stupňom rozvoja a politickou stabilitou. Regionálny program v rámci deviateho ERF zahŕňal 21 krajín, no v desiatom ERF sa tento počet znížil na 17 po tom, čo boli z príslušných regionálnych organizácií vyňaté štyri krajiny. 10. Táto oblasť sa vyznačuje prítomnosťou štyroch regionálnych organizácií, ktoré pokrývajú rozličné podoblasti, s mandátom pre regionálnu integráciu. Sú známe pod akronymami COMESA, EAC, IGAD a IOC [9]. Tieto organizácie sa z geografického hľadiska, z hľadiska členstva, mandátov a politických cieľov značne prekrývajú (pozri prílohy I a II). COMESA a EAC sa prvotne zameriavajú na regionálnu hospodársku integráciu, pričom EAC už zaviedlo colnú úniu, no COMESA je stále v procese transformácie svojej zóny voľného obchodu na colnú úniu. IGAD vo svojom mandáte zahŕňa aj regionálnu hospodársku integráciu, no zameriava sa viac na riešenie konfliktov a otázky potravinovej bezpečnosti. IOC má skôr mandát na hospodársku a obchodnú spoluprácu než na regionálnu hospodársku integráciu a sústreďuje sa hlavne na regionálnu spoluprácu v riadení prírodných zdrojov (rybárstvo). IOC sa zúčastňuje programovania a implementácie indikatívnych programov pre oblasť východnej Afriky v rámci deviateho a desiateho ERF. 11. Prekrývajúce sa členstvo predstavuje veľký problém, pretože niektoré členské štáty patria do dvoch odlišných obchodných oblastí (COMESA a EAC). Navyše je tu prekrývanie a nezrovnalosti v členstve týkajúce sa Rozvojového spoločenstva krajín južnej Afriky (SADC), regionálnej organizácie pre južnú Afriku [10], ktorá chce takisto zaviesť colnú úniu medzi svojimi členskými štátmi. Členstvo vo viacerých colných úniách je však technicky nemožné. Takéto prekrývanie členstva a mandátov vedie k zložitému inštitucionálnemu rámcu. Tieto faktory a súčasná nedostatočná úroveň koordinácie medzi týmito organizáciami (pozri body 39 až 43) spôsobujú Komisii vážne problémy, najmä čo sa týka navrhovania a implementácie pomoci v oblasti regionálnej hospodárskej integrácie. Oblasť západnej Afriky 12. V tejto oblasti fungujú dve regionálne organizácie s mandátom, t. j. Hospodárske spoločenstvo západoafrických štátov (ECOWAS) a Západoafrická hospodárska a menová únia (UEMOA). Regionálny program pokrýva kombinované členstvo v týchto dvoch organizáciách. Mauritánia, ktorá ako jediná krajina v tejto oblasti nie je členom ani jednej organizácie, sa takisto zúčastňuje na regionálnej spolupráci ERF pod záštitou ECOWAS. 13. Hoci dosiahnutie hospodárskej integrácie v tomto regióne sa môže javiť priamočiarejšie, pretože je tu menej podoblastí než vo východnej Afrike, takisto čelí významným problémom. UEMOA má výhodu spoločnej meny a zriadenej colnej únie, zatiaľ čo ECOWAS je v tomto ohľade pozadu, no ECOWAS má širšie členstvo, a v dlhodobom horizonte je preto logickejšiou štruktúrou regionálnej integrácie, ako aj hlavnou referenciou pre dohodu o hospodárskom partnerstve, ktorá sa má uzavrieť s ES [11]. Tieto dve organizácie priznali potrebu konvergencie medzi týmito dvoma oblasťami a organizáciami a dohodli sa, že budú pracovať na tomto dlhodobom cieli prostredníctvom prístupu podľa premenlivej geometrie a rozdielneho tempa ("approche à géométrie variable et à rythmes différents"). Medzitým je medzi týmito dvoma organizáciami, ako aj medzi nimi a Európskou komisiou, nevyhnutná zásadná koordinácia, aby sa proces regionálnej integrácie posunul vpred čo najúčinnejšie a najefektívnejšie. Rozsah auditu a audítorský prístup 14. S ohľadom na rastúci záujem o regionálnu hospodársku integráciu a podporu ERF, ktorá s ňou súvisí, sa Dvor audítorov rozhodol uskutočniť audit na túto tému. Audit bol naplánovaný tak, aby Komisia mohla prihliadnuť na jeho výsledky vo svojom hodnotení vykonávania desiateho EFR v polovici obdobia, ktoré je naplánované v roku 2010. 15. Účelom auditu bolo určiť, či je podpora Európskeho rozvojového fondu (EFR) pre regionálnu hospodársku integráciu účinná. Dvor audítorov sa zaoberal týmito otázkami: a) Má Komisia relevantný a koherentný prístup k regionálnej integrácii? b) Riadi Komisia svoju podporu regionálnej integrácie dobre? c) Splnili jednotlivé projekty Komisie na podporu regionálnej integrácie svoje ciele? 16. Vzhľadom na geografický rozsah Dvor audítorov sústredil audit na dva najväčšie regionálne programy zo šiestich existujúcich programov, t. j. na program pre východnú Afriku a program pre západnú Afriku (pozri tabuľku 1), ktoré spolu predstavujú viac než 50 % celkovej sumy vyčlenenej na regionálne programy. 17. Vykonanie auditu zahŕňalo: a) preverenie príslušnej dokumentácie o rozvojovej politike ES týkajúcej sa regionálnej integrácie; b) preskúmanie regionálnych strategických dokumentov Komisie [12] pre deviaty a desiaty EFR pre obidve vybrané oblasti spolu s národnými strategickými dokumentmi [13] navštívených krajín; c) kontroly na mieste v obidvoch oblastiach pokrývajúcich celkom deväť krajín, ako aj sídla príslušných regionálnych organizácií [14]; d) preskúmanie 18 regionálnych projektov, ktoré zahŕňajú všetky projekty regionálnej integrácie, obchodu a dopravy v rámci deviateho ERF a najväčšie projekty v rámci ôsmeho ERF s celkovými vyčlenenými finančnými prostriedkami v približnej výške 450 mil. EUR [15]. Rozsah tohto preskúmania sa obmedzil na posúdenie dosahovania (alebo pravdepodobnosti dosahovania) výsledkov projektov, ale nie na ich dlhodobejší dosah. Zoznam preskúmaných projektov je predložený v prílohe III; e) kontrolu vykonaných hodnotení regionálnych stratégií Komisie pre východnú a západnú Afriku s cieľom posúdiť spoľahlivosť ich záverov a prijatie a naplánovanie následných opatrení Komisiou a kontrolu vnútorného auditu finančného hospodárenia regionálnych projektov, predovšetkým v oblasti južnej Afriky [16]. Pripomienky Má komisia relevantný a koherentný prístup k regionálnej integrácii? 18. Pri tejto otázke Dvor audítorov skúmal, či stratégia regionálnej spolupráce Komisie pre tieto dve príslušné oblasti bola zosúladená s vlastnými prioritami regiónov a dopĺňala stratégie Komisie pre spoluprácu jednotlivých krajín. Pri jednotlivých regionálnych projektoch Dvor audítorov preskúmal, či sa zaoberali prioritnými potrebami na regionálnej i na národnej úrovni. Stratégia regionálnej spolupráce Komisie je relevantná, ale doplnkovosť s národnými stratégiami pre spoluprácu je nedostatočná a miera poskytovania finančných prostriedkov neprihliada na schopnosti čerpania 19. Komisia vo svojich regionálnych strategických dokumentoch pre deviaty a desiaty ERF predkladá správnu analýzu pokroku dosiahnutého v regionálnej integrácii a problémov, ktoré pred ňou stoja. Analýza preukázala opodstatnenosť rozhodnutia klásť pri prideľovaní finančných prostriedkov ERF pre obidve oblasti dôraz na hospodársku integráciu a obchod, pričom doprava bola zaradená do rámca týchto odvetví alebo sa považovala za druhé prioritné odvetvie. Odôvodnenie zdvojnásobenia pridelených finančných prostriedkov na regionálne programy v rámci desiateho ERF na 1783 mil. EUR uvedené v regionálnych strategických dokumentoch k desiatemu ERF a v oznámení Komisie z roku 2008 (pozri poznámku pod čiarou č. 2) je také, že to odrzkadľuje "konsenzus EÚ − AKT, pokiaľ ide o dôležitosť regionálnej integrácie pre rozvoj". Pre regionálne organizácie bude zložité využiť vyčlenené finančné prostriedky v takomto rozsahu účinným a efektívnym spôsobom vzhľadom na ich doteraz preukázanú obmedzenú schopnosť čerpania prostriedkov (pozri body 44 až 49). 20. Regionálne stratégie Komisie sú v súlade so stratégiami a cieľmi hlavných regionálnych organizácií, ktorými sú zvyšovanie hospodárskeho rastu a znižovanie chudoby prostredníctvom vyššej miery regionálnej hospodárskej integrácie, podporou implementácie a konsolidácie existujúcich zón voľného obchodu a colných únií a riešením obmedzení súvisiacich s dodávkami v oblasti infraštruktúry. 21. Komisia uplatnila vhodný prístup a regionálnym organizáciám poskytla podporu pre budovanie inštitúcií na účely zvýšenia ich kapacity rozvíjať regionálne politiky a presadiť ich vykonávanie. Jej stratégia podpory jedného spoločného regionálneho indikatívneho programu v každom regióne zahŕňajúceho viaceré regionálne organizácie prihliada na zložitosť súčasného inštitucionálneho rámca, ktorá je spôsobená početnosťou a prekrývajúcimi sa mandátmi regionálnych organizácií (pozri body 10 až 13). Ďalším cieľom je posilniť spoluprácu a proces konvergencie medzi týmito organizáciami. Regionálne strategické dokumenty však nestanovujú prioritné potreby posilňovania inštitucionálnej kapacity jednotlivých krajín, aby sa aktívne podieľali na vytváraní a vykonávaní politík v oblasti regionálnej integrácie. 22. Dôraz na dopravu v regionálnej stratégii je v súlade so spoločnou stratégiou Afriky a EÚ [17], podľa ktorej Afrika a EÚ budú smerovať k zvyšovaniu vzájomného prepojenia na základe investícií do infraštruktúry a skvalitňovania infraštruktúry transafrických cestných dopravných koridorov na podporu rozvoja prostredníctvom rastu a obchodu. Cieľom je podporovať vymedzenie a vykonávanie regionálnych dopravných politík, pričom prioritou je harmonizácia národných dopravných politík (napr. štandardizácia maximálneho zaťaženia nápravy pre ťažké nákladné vozidlá) a zjednodušenie dopravy v regionálnych koridoroch (napr. spoločne postavené a spravované hraničné priechody, odstránenie nezákonných kontrol). 23. Stratégie spolupráce Komisie s jednotlivými krajinami v rámci deviateho a desiateho ERF sú v súlade s národnými rozvojovými stratégiami, tak ako sú vyjadrené v dokumentoch o stratégii znižovania chudoby. Cieľom všetkých týchto národných stratégií je dosiahnuť vyšší hospodársky rast, ktorý sa považuje za nevyhnutný predpoklad znižovania chudoby. V mnohých prípadoch sa však v národných stratégiách nezohľadňuje, ako by mali ovplyvňovať programy regionálnej integrácie alebo ich dopĺňať. 24. Stratégie spolupráce Komisie sa vo väčšine krajín, ktoré Dvor audítorov kontroloval, zameriavali na podporu rozpočtu. Má sa tým prispieť k makroekonomickej stabilite, ktorá je dôležitou podmienkou posilnenia konvergencie národných makroekonomických politík, hospodárskeho rastu a rozvoja obchodu v regiónoch, a tým aj celkovej regionálnej integrácie. 25. Doprava sa definuje ako prioritné odvetvie pre väčšinu krajín, ktoré Dvor audítorov kontroloval, a má potenciál prispieť k regionálnej integrácii. Väčšina cestných programov v rozličných krajinách preskúmaných Dvorom audítorov sa zameriava na zlepšovanie vnútroštátnej prepojenosti napriek tomu, že v národných programoch v rámci deviateho EFR sa niekoľkokrát spomína dôležitosť zlepšovania regionálnych dopravných koridorov. V národných stratégiách v rámci desiateho ERF sa výrazne zmenil dôraz, pretože prioritu teraz získala podpora regionálnej prepojenosti na účely uľahčenia a rozšírenia regionálneho obchodu. 26. V národných stratégiách v rámci deviateho ERF sa v iných oblastiach, než je oblasť dopravy, prikladá regionálnej integrácii premenlivá a obvykle nenáležitá pozornosť. Nie je známe, ako by podpora Komisie a politický dialóg na národnej úrovni mali podporiť proces regionálnej integrácie, a nie sú k dispozícii žiadne explicitné spojitosti alebo komplementarita s regionálnymi pomocami, napríklad v súvislosti s potrebou inštitucionálnej podpory národným správam pri transpozícii a uplatnení regionálneho práva alebo posilnením konkurencieschopnosti súkromného sektora. Vo väčšine krajín, ktoré Dvor audítorov preskúmal, zahŕňajú národné stratégie v rámci desiateho ERF ustanovenia o podpore neprioritných oblastí, akými sú obchod, regionálna integrácia a vykonávanie dohôd o hospodárskom partnerstve a nie sú v nich špecifikované prioritné potreby, ktoré sa majú riešiť. 27. Zistenia Dvora audítorov potvrdzujú hodnotenia, ktoré Komisia zadala vypracovať pre tieto dve oblasti. Tieto hodnotenia, ktoré sa týkali ôsmeho a deviateho ERF, sa uzniesli na nedostatočnej komplementárnosti z dôvodu neadekvátnej koordinácie na úrovni politického dialógu medzi Komisiou, regionálnymi organizáciami a jednotlivými krajinami a na úrovni programu medzi regionálnymi a národnými programami. Regionálne projekty sú relevantné, ale nezameriavajú sa dostatočne na potreby regionálnej integrácie na národnej úrovni 28. Regionálne programy pre východnú Afriku a západnú Afriku v rámci deviateho ERF zahŕňajú komplexné projekty regionálnej integrácie [18], ktoré sa zaoberajú väčšinou problémov v oblasti regionálnej integrácie. Sústreďujú sa na podporu budovania inštitucionálnych kapacít, vývoj nariadení obchodnej politiky, rokovania a vykonávanie dohôd o hospodárskom partnerstve a na mechanizmy finančných kompenzácií za stratu verejných príjmov v dôsledku znížení colných sadzieb. V oblasti dopravy sa zameriavajú na zjednodušenie dopravy, pretože podpora dopravnej infraštruktúry sa financuje z národných programov. 29. Projekt Program podpory regionálnej integrácie (ďalej len "RISP") vo východnej Afrike napríklad pozostáva z deviatich "výsledkových oblastí", ktoré sa rôznia, od vykonávania dohôd o zóne voľného obchodu a colnej únii cez harmonizáciu štatistických údajov, harmonizáciu menovej, fiškálnej a daňovej politiky až po vypracovanie stratégie dopravy a komunikácií a prioritný investičný plán. Projekt Hospodárska integrácia a obchod v západnej Afrike obsahuje štyri komponenty, t. j. dosiahnutie spoločného trhu, makroekonomickú stabilitu a konvergenciu, budovanie inštitucionálnych kapacít a posilnenie konkurencieschopnosti výrobných odvetví. Všetky tieto aktivity sú relevantné pre program integrácie regionálnych organizácií, t. j. COMESA a EAC vo východnej Afrike a ECOWAS a UEMOA v západnej Afrike [19]. 30. Projekt RISM vo východnej Afrike je najväčšou finančnou pomocou v tomto regióne, na ktorý bolo z ERF vyčlenených 78 mil. EUR. Jeho cieľom je pomôcť krajinám tohto regiónu v procese daňovej úpravy, keď liberalizujú svoje sadzby voči ostatným štátom, ktoré vstúpili do zóny voľného obchodu alebo colnej únie. Niektoré krajiny o projekt neprejavujú záujem. Hlavným je skutočnosť, že projekt, tak ako je navrhnutý, sa nezameriava na priority týchto krajín. V čase auditu neboli na tento projekt vyplatené žiadne prostriedky. 31. Všetky preskúmané regionálne projekty majú jasnú regionálnu dimenziu a týkajú sa činností na regionálnej úrovni. Komisia, regionálne organizácie a jednotlivé krajiny však nevenovali dostatočnú pozornosť a podporu potrebným následným kontrolám na národnej úrovni, predovšetkým v súvislosti s transpozíciou a uplatňovaním legislatívy a vykonávaním regionálnych politík (pozri rámček 1). Rámček 1 Nedostatočná spojitosť medzi regionálnymi a národnými aktivitami Program Podpora regionálnej integrácie vo východnej Afrike, ktorý sa začal v júli 2005, si kladie za cieľ rozvíjať kapacitu regionálnych organizácií a ich členských štátov pri vytváraní politík, implementácii a monitorovaní regionálnej integrácie, multilaterálnom a regionálnom obchode a v oblastiach súvisiacich s obchodom. Projekt v rámci "výsledkovej oblasti 5 – Zlepšenie harmonizácie regionálnych politík na národnej úrovni" slúži na podporu "fóra národného rozvoja a obchodnej politiky" (alebo podobnej vnútroštátnej pracovnej skupiny) členských štátov v úlohe vedenia, koordinácie a monitorovania regionálnych integračných snáh krajiny a jej integrácie do svetovej ekonomiky. V roku 2008 však bolo fórum obchodnej politiky dostatočne činné len v štyroch krajinách (Burundi, Etiópia, Malawi a Seychely), ktoré mali dostatočnú kapacitu na predstavenie pracovného plánu pre túto oblasť. Spomedzi týchto krajín v skutočnosti smerovala pomoc z projektu len do Etiópie. Koordinačné strediská ECOWAS v západnej Afrike sú zriadené správami všetkých členských štátov. Tieto sú zodpovedné za podporu krajín ECOWAS v prenose regionálnych rozhodnutí, no ich prínosy nie sú dostatočne zohľadnené pri riadení hlavného projektu regionálnej integrácie, pretože tieto strediská nie sú zastúpené v riadiacom výbore k projektu. Ich kapacita je veľmi obmedzená a doteraz väčšinou fungovali ako informačné a kontaktné strediská ECOWAS v členských krajinách. V projekte sa potreba posilnenia kapacity koordinačných stredísk ECOWAS vzala na vedomie, no na túto úlohu boli vyčlenené nedostatočné finančné zdroje. Podľa pracovného plánu na rok 2008 bolo 45000 EUR (3 000 EUR na jedno koordinačné stredisko) určených na rozvoj plánu budovania kapacít, ktorý bol v čase auditu vo fáze prípravy. Pracovný plán na rok 2009 zahŕňa 98000 EUR (6 500 EUR na jedno koordinačné stredisko) na vykonávanie plánu budovania kapacít. Riadi Komisia svoju podporu regionálnej integrácie dobre? 32. Pri tejto otázke Dvor audítorov skúmal, či Komisia poskytla náležité pokyny, mechanizmy a kapacity ľudských zdrojov na uľahčenie riadenia programovania, implementácie a monitorovania regionálnych pomocí jej delegáciami, či zabezpečila náležitú koordináciu a zavedenie mechanizmov monitorovania regionálnymi organizáciami a či regionálne projekty boli vykonávané v rámci plánovaného časového rámca. Delegáciám chýbajú pokyny a kapacita spravovať regionálne programy 33. Národné strategické dokumenty sa pripravujú na základe diskusií medzi Komisiou a príslušnou krajinou, regionálne strategické dokumenty sa týkajú najmenej štyroch regionálnych organizácií (COMESA, EAC, IGAD, IOC) v prípade východoafrickej oblasti predstavujúcich 17 národných vlád a dvoch regionálnych organizácií v prípade západoafrickej oblasti (ECOWAS, UEMOA) predstavujúcich 16 národných vlád. Pokiaľ ide o Komisiu, v každej oblasti je takmer rovnaký počet príslušných delegácií. Aktivity v rámci regionálnych projektov sa predovšetkým vykonávajú na regionálnej úrovni, t. j. prostredníctvom jednej alebo viacerých regionálnych organizácií, ale niektoré aktivity sa takisto uskutočňujú na úrovni jednotlivých krajín patriacich do regiónu. Vytvorenie colnej únie si napríklad vyžaduje v prvom rade uzavretie dohody o spoločnej externej sadzbe na regionálnej úrovni, ale jej uplatňovanie si vyžaduje zapojenie a zaškolenie všetkých colných úradov v zúčastnených krajinách. Pri takom veľkom počte rozličných zúčastnených strán bude pri príprave a implementácii regionálnej stratégie potrebný vysoký stupeň koordinácie. 34. Komisia nevypracovala postupy či usmernenia na prípravu a implementáciu regionálnych stratégií a pomocí. Chýbajúce náležité usmernenia znamenajú, že: a) nie sú jasne definované ani pridelené konkrétne úlohy a zodpovednosti rozličných delegácií v oblasti, t. j. tie, ktoré majú, a tie, ktoré nemajú zodpovednosť za vzťahy s regionálnou organizáciou; b) celkovú zodpovednosť alebo úlohu koordinácie regionálneho indikatívneho programu nemá žiadna delegácia; c) nie je zavedený komplexný koordinačný rámec, ktorý by pokrýval všetky delegácie v oblasti. 35. Regionálne strategické dokumenty a indikatívne programy v rámci desiateho ERF boli vo veľkej miere zostavené podľa usmernení na vypracovanie národných strategických dokumentov. Boli vydané špecifické programové usmernenia pre regionálne programovanie, ktoré sa týkali obsahu a formátu dokumentov, ale nie prípravného procesu. Nezohľadňovali ani významné inštitucionálne rozdiely medzi národnými a regionálnymi stratégiami. Nedostatočná koordinácia a definovanie zodpovedností sú jedným z hlavných dôvodov chýbajúcej komplementárnosti medzi regionálnymi a národnými programami (pozri body 20 až 31). 36. V súvislosti s implementáciou projektov každá delegácia len monitoruje a predkladá správy o činnostiach implementovaných vládou krajiny, v ktorej sídli, a tam, kde je to vhodné, regionálnou organizáciou zriadenou v tejto krajine (pozri rámček 2). Správy delegácií sa predovšetkým zameriavajú na finančné vykonávanie projektov a poskytujú málo podrobností alebo žiadne podrobnosti o fyzickom postupe alebo problémoch s projektmi. V dôsledku toho ústredné oddelenia Komisie spravidla nezískajú celkový konsolidovaný prehľad, a preto nie sú v takej pozícii, aby náležite monitorovali a koordinovali regionálne projekty. Skutočnosť, že nemajú celkový prehľad o postupe regionálnych projektov okrem toho spôsobuje, že oddelenia Komisie včas nereagujú na problémy s implementáciou projektov, ak prípadne nastanú (pozri body 40 až 46). 37. Delegácie v Burkine Faso, Nigérii, Tanzánii a Zambii kombinujú zodpovednosť za udržiavanie vzťahov s regionálnymi organizáciami zriadenými v týchto krajinách a za riadenie obidvoch častí regionálneho programu a národných programov. Dvor audítorov preskúmal, či tieto "regionálne" delegácie mali pridelenú dodatočnú zamestnaneckú kapacitu na riadenie regionálneho programu. Zatiaľ čo pracovné zaťaženie delegácie ovplyvňujú viaceré faktory [20], výška pridelených finančných prostriedkov, ktoré spravuje delegácia, je dôležitá z hľadiska stavu jej personálneho zaistenia, predovšetkým pre operatívne, finančné a zmluvné záležitosti. Dvor audítorov však zistil, že väčšia zodpovednosť týchto delegácií spravujúcich regionálne, ako aj národné aktivity, sa neprejavuje v ich zamestnaneckej kapacite a že poteciálny dosah zdvojnásobenia pridelených regionálnych finančných prostriedkov v rámci desiateho ERF ešte nebol predmetom posúdenia. Rámček 2 Neadekvátne predkladanie správ a monitorovanie komisiou Rozdelenie povinností sa prejavuje v spôsobe, akým delegácie informujú ústredia Komisie vo svojich polročných správach o riadení vonkajšej pomoci. V západnej Afrike ani delegácia v Abuji, ktorá má na starosti ECOWAS, ani delegácia v Quagadougou, ktorá má na starosti UEMOA, nemajú celkový prehľad o pokroku dvoch významných regionálnych projektov "Podpora regionálnej integrácie a obchodu" a "Doprava", ktoré zahŕňajú činnosti prebiehajúce vo všetkých alebo v mnohých krajinách danej oblasti. V praxi obidve tieto delegácie predkladajú správy ústrediu Komisie o tých činnostiach, za ktoré zodpovedá "ich" regionálna organizácia. Okrem toho vzhľadom na to, že delegácie ani v ostatných krajinách nemajú formálnu zodpovednosť za regionálne projekty, nepredkladajú správy o žiadnych činnostiach, ktoré sa mohli v rámci týchto projektov v ich krajine uskutočniť [21]. Podobná situácia nastala vo východnej Afrike, kde regionálna organizácia COMESA, so sídlom v Zambii, formálne zodpovedá za hlavné projekty regionálnej integrácie (RISP/RISM), ale časť aktivít projektu sa týka programu integrácie EAC a implementuje ich EAC so sídlom v Tanzánii, pričom niektoré aktivity sa v podstate týkajú všetkých krajín patriacich do východoafrickej oblasti. Ani delegácia v Zambii ako hlavné kontaktné stredisko pre COMESA, ani žiadne iné delegácie nemajú kompletný prehľad o dosiahnutom pokroku týchto projektov a len štyri delegácie v krajinách, kde sa nachádzajú regionálne organizácie, predkladajú správy ústrediu Komisie o tých činnostiach, za ktoré zodpovedá "ich" regionálna organizácia. 38. Pripomienky Dvora audítorov k nedostatku koordinácie medzi rozličnými delegáciami v regióne potvrdzujú zistenia obsiahnuté v hodnoteniach, ktoré Komisia zadala vypracovať. V hodnotiacej správe o západnej Afrike sa uvádza, že Komisia nevyužívala svoju sieť delegácií efektívne, tak aby spravovala pomoc na regionálnej i národnej úrovni komplementárnym a koordinovaným spôsobom. V hodnotení sa takisto dospelo k záveru, že vzhľadom na to, že chýbal fungujúci systém koordinácie, rozdelenie spravovania pomoci medzi Abuju a Ouagadougou spôsobilo problémy a umocnilo dojem, že táto oblasť v skutočnosti pozostávala z dvoch nezávislých podoblastí. V hodnotiacej správe o východnej Afrike sa uvádza, že neboli zavedené žiadne mechanizmy na zabezpečenie koordinovaného politického dialógu medzi delegáciami zodpovednými za príslušné regionálne organizácie a medzi týmito organizáciami a delegáciami s národnými kompetenciami. V hodnotení sa takisto uvádza, že súčasná koordinácia je naďalej nedostatočná..., pretože na úrovni regionálnej organizácie neexistuje žiaden spoločný monitorovací systém a komunikácia medzi delegáciami s národnými právomocami a regionálnymi právomocami zostáva nízka. Počas auditu Dvor audítorov nenašiel dôkaz, že v nadväznosti na zistenia obsiahnuté v hodnotení prijala Komisia náležité opatrenia. Celková koordinácia, predkladanie správ a monitorovanie regionálnymi organizáciami je nedostatočné 39. V obidvoch oblastiach zaviedli regionálne organizácie mechanizmy na podporu vzájomnej koordinácie a monitorovanie implementácie programov. V roku 2003 založili štyri regionálne organizácie vo východnej Afrike Medziregionálny koordinačný výbor (IRCC), ktorého sekretariát v súčasnosti získava podporu prostredníctvom projektu ERF ("Podpora pre sekretariát IRCC"). V západnej Afrike založili ECOWAS a UEMOA v roku 2004 Spoločný technický sekretariát. Aj tento orgán je podporovaný v rámci projektu financovaného z ERF ("Monitorovací mechanizus pre regionálny indikatívny program"). 40. IRCC považujú všetky zúčastnené strany za kľúčový nástroj koordinácie medzi regionálnymi organizáciami, ktorý pomáha zabezpečiť súdržnosť medzi jednotlivými rozličnými projektmi a schválenou regionálnou stratégiou. IRCC však zatiaľ nezabezpečil zavedenie celkového monitorovacieho a hodnotiaceho systému, ktorý by zahŕňal celý regionálny indikatívny program. V praxi IRCC monitoruje finančné vykonávanie regionálnych projektov, ale nemonitoruje, aký pokrok tieto programy dosiahli oproti vopred stanoveným cieľom, ani ich prínos pre proces regionálnej integrácie ako taký. Hodnotenie projektu IRCC v polovici obdobia vykonané v roku 2005 obsahovalo okrem iného odporúčanie zaviesť spoločný monitorovací a hodnotiaci systém a systém na hodnotenie kvality návrhov na financovanie s cieľom zvýšiť koordináciu medzi národnými a regionálnymi indikatívnymi programami. Regionálne organizácie a Komisia však konajú pomaly, aby primerane prispôsobili projekt, keďže tieto odporúčania budú zakomponované až v nových zadávacích podmienkach pre fázu predĺženia projektu v rámci desiateho ERF, ktorá začne fungovať počas roka 2009. 41. Spoločný technický sekretariát v západnej Afrike má potenciál na to, aby bol významným nástrojom koordinácie medzi regionálnymi organizáciami a zabezpečoval spojitosť medzi rozličnými projektami a schválenou regionálnou stratégiou. Doposiaľ nebol schopný vykonávať tieto úlohy účinne v dôsledku nedostatočnej kapacity ľudských zdrojov a obmedzenej právomoci. Správy o činnosti vypracované v rámci projektu Monitorovací mechanizmus RIP obsahovali zmienky o problémoch, akými sú nedostatok zamestnancov a nedostupnosť monitorovacích údajov, keďže chýbali včasné správy o postupe jednotlivých projektov. Tieto problémy, ktoré boli prednesené aj riadiacemu výboru pre regionálny indikatívny program, kde má zastúpenie i Komisia, sú príkladom toho, že tieto dve regionálne organizácie (ECOWAS a UEMOA) a Komisia neprekonali základné prekážky, ktoré boli známe a predložené už v správe v roku 2007 a ktoré zabraňujú efektívnemu monitorovaniu a koordinácii regionálneho indikatívneho programu v západnej Afrike. 42. Dvor audítorov zistil, že v takmer 40 % preskúmaných projektov regionálne organizácie alebo jednotlivé tímy projektového manažmentu predkladali nedostatočné správy a v niektorých prípadoch s oneskorením. V západnej Afrike sa v prípade štyroch uzavretých projektov v rámci ôsmeho ERF nevykonalo žiadne hodnotenie v polovici obdobia, ktoré sa normálne vyžaduje pre každý projekt, a urobilo sa len jedno hodnotenie na konci projektu, pričom všetky hodnotenia naplánované pre sedem prebiehajúcich projektov boli presunuté na neskôr pre neskorý začiatok a nedostatočný pokrok. Vzniká tu riziko, že hodnotenie posledne menovaných projektov v polovici obdobia sa urobí príliš neskoro na to, aby bolo možné zrealizovať odporúčania, prípadne sa vôbec neurobí. Neadekvátne predkladanie správ komplikuje, ak nie znemožňuje, posúdenie a prijatie záverov o účinnosti projektu (pozri rámček 5). 43. Napriek tomu, že za dva koordinačné výbory (t. j. IRCC a riadiaci výbor pre regionálny indikatívny program) nesú priamu zodpovednosť samotné regionálne organizácie, Komisia má nepriamu zodpovednosť za fungovanie týchto výborov a nepriamy vplyv na ich fungovaní, pretože poskytuje finančnú a technickú podporu prostredníctvom dvoch spomínaných projektov a je zastúpená v obidvoch výboroch. Komisia si je preto vedomá nedostatkov v monitorovacích a koordinačných systémoch v obidvoch oblastiach, no jej vplyv i podpora zatiaľ neboli dostatočné na prekonanie týchto problémov. Implementácia regionálnych projektov je zložitá a pomalá 44. Dvor audítorov skúmal, či sa 18 regionálnych pomocí vykonalo v rámci plánovaného časového harmonogramu a či využitie dohôd o príspevkoch malo svoj podiel na zlepšení implementácie regionálnych projektov. 45. V prípade 11 projektov (8 uzavretých a 3 prebiehajúce) z 18 preskúmaných projektov bolo potrebné predĺžiť trvanie v dôsledku neskorého začiatku v nadväznosti na dlhý prípravný proces a/alebo pre pomalú implementáciu. Prispieva k tomu komplexnosť regionálnych projektov, slabé inštitucionálne kapacity regionálnych organizácií a v niektorých prípadoch nedostatočné zapojenie vnútroštátnych orgánov a ostatných účastníkov, napr. občianskej spoločnosti. Precenenie riadiacich a absorpčných schopností regionálnych organizácií zo strany Komisie viedlo k stanoveniu projektových cieľov, ktoré boli príliš ambiciózne, s príliš širokou škálou aktivít a projektovými rozpočtami, ktoré sú príliš veľké (pozri rámček 3). Rámček 3 Regionálny projekt je zložitý a pomalý Hlavná podpora v rámci deviateho ERF pre regionálnu integráciu v západnej Afrike prebieha prostredníctvom jedného veľkého projektu, na ktorý boli vyčlenené finančné prostriedky vo výške 105 mil. EUR. Tento komplexný projekt začal v roku 2007 a vykonáva sa pod záštitou dvoch regionálnych organizácií, ECOWAS a UEMOA, pomocou týchto nástrojov: dohoda o príspevku s oboma regionálnymi organizáciami vo výške 44,8 a 31,6 mil. EUR s dôrazom na spoločný trh, makroekonomickú stabilitu a budovanie kapacít pre regionálne organizácie a členské štáty; dohoda o financovaní vo výške 28,6 mil. EUR s dôrazom na zlepšenie konkurencieschopnosti súkromného sektora a budovanie kapacít pre neštátne subjekty, podpísaná s UEMOA konajúcou v mene týchto dvoch organizácií; zložka "súkromný sektor" tejto dohody o financovaní pozostáva z troch položiek: 1) program "kvality" vykonávaný prostredníctvom dohody o príspevku s UNIDO (15 mil. EUR); 2) "Harmonizácia obchodného práva" (4 mil. EUR) a 3) "Harmonizácia právnych predpisov z oblasti rybného hospodárstva" (5 mil. EUR), ktorý má implementovať UEMOA prostredníctvom programových odhadov a priamych pracovných operácií, no je delegovaná národným povoľujúcim úradníkom v členských štátoch; zložku "budovanie kapacít pre neštátne subjekty" (2,6 mil. EUR) realizuje ECO WAS prostredníctvom zmlúv o grante na základe výzvy na predloženie návrhov. Implementácia v rámci pätnástich odlišných častí je veľmi pomalá najmä pre nedostatočnú inštitucionálnu kapacitu týchto dvoch regionálnych organizácií. Na začiatku roka 2009 po takmer dvoch rokoch implementácie mali dohody o príspevku 4 % mieru plnenia [22]. Platby Komisie v rámci dohody o financovaní podpísanej v roku 2006 predstavovali približne 20 % rozpočtu, zatiaľ čo v januári 2009, kedy bol konečný termín podpísania pre všetky zmluvy, ešte nebolo zaviazaných viac než 5 mil. EUR (alebo 17 % rozpočtu na dohodu o financovaní), ktoré sú pre projekt v podstate stratené. 46. Pripomienky Dvor audítorov podporujú pripomienky oddelenia vnútorného auditu Komisie v správe o finančnom hospodárení regionálnych programov (pozri poznámku pod čiarou č. 16), ktorá bola zameraná predovšetkým na oblasť južnej Afriky, pokiaľ ide o krajiny AKT. Programovanie a návrh regionálnych projektov sa ukázali ako zložitý proces, do ktorého sú zapojení mnohí účastníci a ktorý spolu s obmedzenou kapacitou partnerov spôsobil implementačným orgánom a delegáciám výrazné prevádzkové ťažkosti, ktorých výsledkom boli dlhé počiatočné fázy a výrazné oneskorenia implementácie. 47. Komisia sa pri hlavných regionálnych projektoch v rámci deviateho ERF rozhodla uplatniť spôsob "spoločného hospodárenia" v snahe zlepšiť účinnosť a efektívnosť projektov a zvýšiť zapojenie regionálnych organizácií. Spoločné hospodárenie je hlavným spôsobom realizácie, ktorý je stanovený v nariadení o rozpočtových pravidlách [23], na spoluprácu s medzinárodnými organizáciami. Jeho hlavným znakom je to, že príslušná organizácia je oprávnená používať svoje vlastné postupy v oblasti účtovníctva, vnútornej kontroly, auditu a verejného obstarávania za predpokladu, že štvorpilierové predbežné hodnotenie potvrdí, že tieto postupy sú v súlade s medzinárodnými štandardmi. V nadväznosti na pozitívne hodnotenie môže Komisia poskytnúť finančnú podporu príslušnej organizácii prostredníctvom dohody o príspevku. 48. Komisia podpísala dohody o príspevku s UEMOA a ECOWAS na implementáciu významnej časti regionálneho programu v rámci deviateho ERF napriek tomu, že záver štvorpilierového hodnotenia bol negatívny. V dôsledku toho musela Komisia pridať špeciálne podmienky týkajúce sa finančných postupov, postupov verejného obstarávania a vonkajšej kontroly na vyváženie nedostatkov zistených v systémoch a postupoch organizácií. Namiesto posilňovania zapojenia účastníkov do procesu viedlo toto dočasné riešenie k značnej nespokojnosti na strane UEMOA, pretože podľa jej názoru tieto podmienky zmarili účel dohody o príspevku. Doteraz sa neprejavilo ani plánované zvýšenie efektívnosti, keďže príslušné delegácie sú stále povinné dôkladne monitorovať finančnú implementáciu vzhľadom na nedostatočné kapacity finančného riadenia organizácií. Implementácia programov v západnej Afrike v rámci deviateho ERF je v praxi veľmi pomalá (pozri rámček 3) a absorpčná kapacita zvýšenej pomoci zostáva v dohľadnej budúcnosti obmedzená. V tejto súvislosti zdvojnásobenie finančných prostriedkov vyčlenených na regionálnu spoluprácu v rámci desiateho ERF pravdepodobne zhorší problémy s implementáciou, s ktorými sa stretávajú v tomto regióne. 49. Vo východnej Afrike regionálna organizácia (COMESA) doteraz dostávala pozitívne hodnotenie svojej riadiacej kapacity a Komisia využívala dohodu o príspevku na nasmerovanie svojej podpory na dva hlavné projekty regionálnej integrácie v rámci deviateho ERF (RISP/RISM). Niektoré činnosti v rámci týchto projektov má však vykonávať iná regionálna organizácia, EAC, napriek tomu, že inštitucionálna kapacita jej sekretariátu je stále nedostatočná a štvorpilierové hodnotenie bolo negatívne. Opäť bolo dohodnuté dočasné riešenie, ktoré si vyžadovalo, aby EAC spravovalo finančné prostriedky RISP na základe postupov COMESA. Podľa správ vnútorného auditu vypracovaných COMESA však EAC v skutočnosti uplatňuje svoje vlastné postupy, ktoré Komisia ešte neschválila. Splnili jednotlivé projekty Komisie na podporu regionálnej integrácie svoje ciele? 50. Dvor audítorov preskúmal vzorku regionálnych projektov, aby posúdil rozsah plnenia cieľov z hľadiska dosiahnutých výsledkov alebo pravdepodobnosti ich dosiahnutia. Pri prebiehajúcich projektoch sa pri hodnotení bral do úvahy ich stav a tempo implementácie. Účinnosť projektov sa hodnotila ako "uspokojivá", ak napomohli splneniu cieľov alebo ak existuje pravdepodobnosť, že sa výsledky prostredníctvom nich dosiahnu, "čiastočne uspokojivá", ak pri nich vznikli určité problémy a dosiahli sa nimi, alebo sa pravdepodobne dosiahnu, len niektoré výsledky, a "neuspokojivá", ak pri nich vznikli vážne problémy a ak dosiahnu alebo pravdepodobne dosiahnu len málo stanovených cieľov. Zoznam projektov a ich ohodnotenie sa nachádza v prílohe III. Účinnosť projektov sa ťažko posudzuje, ale vo väčšine prípadov je obmedzená 51. Ciele a očakávané výsledky projektov v dohodách o financovaní často nie sú jasne sformulované a súvisiace faktory na meranie pokroku nie sú dobre vymedzené. V takýchto prípadoch je ťažké objektívne určiť, či sa dosiahli očakávané výsledky. 52. V prípade piatich projektov, ktoré už boli uzavreté alebo už dlhšie prebiehajú, Dvor audítorov navyše nebol schopný posúdiť výsledky, pretože nemal k dispozícii náležité správy o pokroku a/alebo požadované monitorovacie a hodnotiace správy napriek tomu, že naplánované činnosti boli spravidla vykonané a plánované výsledky uskutočnené (pozri rámček 4). Rámček 4 Nemožnosť hodnotiť účinnosť Program regionálnej integrácie vo východnej Afrike (fáza II) mal za cieľ posilniť vytváranie politiky regionálnej integrácie zvýšením analytickej a informačnej kapacity sekretariátu COMESA. Dvor audítorov zistil, že k projektu sa nepredkladali správy o pokroku každých šesť mesiacov, ako sa to vyžaduje, ale len ročné pracovné plány o činnostiach vykonaných v predchádzajúcom roku. Projekt nemal riadiaci výbor na pravidelné hodnotenie dosiahnutého pokroku. Okrem hodnotenia v polovici obdobia sa neuskutočnili žiadne iné externé monitorovacie misie, ani nezávislá hodnotiaca misia na konci projektu, hoci to bolo súčasťou dohody o financovaní. Ukazovatele predložené v projektovom logickom rámci sa ukázali ako príliš nejasné na to, aby umožnili spoľahlivo a podrobne posúdiť účinnosť projektu z hľadiska všetkých plánovaných výsledkov. 53. Dvor audítorov vyhodnotil účinnosť šiestich projektov vrátane hlavných projektov regionálnej integrácie v obidvoch oblastiach [24], ako "neuspokojivú". Sú to všetky projekty v rámci deviateho ERF, ktoré v čase auditu stále prebiehali. S ohľadom na široký rozsah a ciele týchto projektov, ich pomalé tempo implementácie a nízku mieru vyplácania finančných prostriedkov je nepravdepodobné, že väčšina týchto prebiehajúcich projektov dosiahne vo zvyšnom období plánované výsledky (pozri rámček 5). Rámček 5 Neuspokojivé výsledky projektu Dvor audítorov zistil, že projekt Podpora regionálnej integrácie vo východnej Afrike, ktorý má byť podľa plánu dokončený v polovici roka 2010, mal na konci roka 2008 splnené len tri strednodobé ciele zo siedmich uvedených v dohode o príspevku. Celkovú efektívnosť projektu ohrozuje predovšetkým skutočnosť, že nie sú k dispozícii relevantné výsledky súvisiace s prijatím regionálnych politík vnútroštátnymi orgánmi. Projekt dopravy (64 mil. EUR) v západnej Afrike má za cieľ zlepšiť služby regionálnej dopravy, predovšetkým vybudovaním spoločných hraničných priechodov pozdĺž regionálnych dopravných koridorov. Projekt mal výrazné zdržanie v počiatočnej fáze a hlavným úspechom po troch rokoch implementácie je dokončenie podrobnej štúdie o plánovanom fungovaní týchto hraničných priechodov. Komisia musela upustiť od tzv. pravidla D + 3, aby bolo možné pokračovať v návrhu a nakoniec aj výstavbe hraničných priechodov. Podľa tohto pravidla zmluvy v rámci projektu musia byť podpísané do troch rokov od schválenia finančného záväzku na projekt. Aj s dvoma získanými rokmi navyše dve regionálne organizácie ECOWAS a UEMOA stále čelia zložitej úlohe dokončiť stavebné práce a zaviesť podrobné a harmonizované opatrenia medzi príslušnými krajinami na efektívny chod hraničných priechodov. 54. Zvyšných sedem projektov podľa všetkého dosiahlo alebo pravdepodobne dosiahne časť očakávaných výsledkov, no pre uzavreté projekty je potrebná ďalšia pomoc a vo väčšine prípadov je poskytnutá alebo naplánovaná v rámci rôznych prebiehajúcich projektov (pozri rámček 6). 55. Dve hodnotenia, ktoré Komisia zadala vypracovať, sa zameriavajú viac na relevantnosť a koherentnosť regionálnych stratégií Komisie a výber kľúčových odvetví než na výkonnosť jednotlivých projektov. V regionálnom hodnotení západnej Afriky sa uvádza, že väčšina regionálnych projektov v rámci deviateho ERF bola príliš nová na to, aby sa dala posúdiť ich účinnosť. Spomína sa v ňom však nedostatok dobre definovaných očakávaných výsledkov a východiskových referencií, čo komplikuje stanovenie dosahu projektov ERF. Rámček 6 Čiastočne uspokojivé výsledky projektu V západnej Afrike projekt PARI (Programme d’Appui à l’Intégration Régionale de la zone UEMOA – Program podpory pre regionálnu integráciu v zóne UEMOA) mal za cieľ podporiť UEMOA a jej členské štáty v zlepšovaní právneho a administratívneho rámca, zavedení regionálneho trhu a konsolidovaní makroekonomického rámca. Napriek tomu, že tieto projektové ciele a súvisiace ukazovatele boli sformulované veľmi všeobecne, pri konečnom hodnotení projektu sa zistili zlepšenia v procese regionálnej integrácie. Konkrétne legislatíva súvisiaca s colnou úniou a liberalizáciou obchodu v rámci Spoločenstva, ktorú vypracovala UEMOA, bola na dobrej úrovni a bola zavedená do právnych systémov rozličných členských štátov. Voľný pohyb tovaru, osôb, služieb a kapitálu, ako aj právo usadiť sa, sa však ešte stále zďaleka nedosiahli. Rovnako sa zlepšilo fungovanie mechanizmu multilaterálneho makroekonomického dozoru UEMOA, výsledkom však ešte nebola lepšia konvergencia ekonomík zóny UEMOA, ktorá bola hlavným cieľom. Prebiehajúci projekt hospodárskej integrácie a obchodu sa týka opäť tých istých oblastí. Závery a odporúčania Podpora erf pre regionálnu hospodársku integráciu vo východnej afrike a západnej afrike je zatiaľ len čiastočne účinná 56. Proces regionálnej integrácie postupuje v obidvoch oblastiach, pokiaľ ide o uzatváranie dohôd o regionálnych cieľoch a politikách týkajúcich sa obchodu a dopravy, napr. zavedenie zón voľného obchodu a colných únií a zavedenie regionálnych dopravných koridorov s harmonizovanými pravidlami a bez prílišných kontrol. ERF na tento proces poskytuje značnú technickú a finančnú podporu. Implementácia týchto dohôd vnútroštátnymi orgánmi však zaostáva a v ani jednej z týchto dvoch oblastí ešte nenastal voľný pohyb tovaru, služieb, kapitálu a osôb. 57. Podpora ERF pre regionálnu hospodársku integráciu je zatiaľ len čiastočne účinná pre viacero faktorov. Niektoré z nich sú mimo priamej kontroly Komisie, hoci ich môže ovplyvňovať prostredníctvom svojej pomoci a politického dialógu. V obidvoch oblastiach sú početné regionálne organizácie s prekrývajúcim sa členstvom a mandátmi. Napriek podpore Komisie pre rozvoj kapacít všetkým regionálnym organizáciám stále chýbajú inštitucionálne kapacity, i keď rôzneho stupňa, vo všetkých hľadiskách projektového cyklu, od programovania a prípravy projektu po implementáciu, predkladanie správ a finančné riadenie. Členské štáty okrem toho neprikladajú vysokú prioritu regionálnej integrácii ako cieľu politiky so zreteľom na veľa iných naliehavých potrieb na národnej úrovni. Aj iné faktory súvisiace s prístupom Komisie a riadením ohrozujú účinnosť podpory ERF (pozri body 58 až 60). Odporúčanie č. 1 Komisia by mala podmieniť pokračovanie podpory pre regionálnu integráciu skorým uzavretím dohody týkajúcej sa dosiahnutia potrebného zbližovania medzi rôznymi regionálnymi organizáciami v každej oblasti v rámci vopred stanoveného časového rámca a väčším zapojením vnútroštátnych orgánov do procesu regionálnej integrácie. Prístup komisie k regionálnej integrácii je relevantný, no koherencia nie je dostatočná a miera poskytovania finančných prostriedkov neprihliada na obmedzené schopnosti čerpania 58. Prístup Komisie k podpore regionálnej hospodárskej integrácie vo východnej Afrike a západnej Afrike je dôležitý pre potreby regiónov a krajín na dosiahnutie vyššieho hospodárskeho rastu ako prostriedku na prekonanie chudoby, cieľ, ktorý zdieľajú všetky regionálne a národné stratégie a pomoci Komisie. Koherencia je však nedostatočná v tom, že stratégie a pomoci na týchto dvoch úrovniach sú zväčša navrhnuté a implementované nezávisle od seba a možnosti vzniku vzájomnej komplementárnosti sa nevenuje dostatočná pozornosť, snáď s výnimkou dopravného sektora. Zdvojnásobenie vyčlenených finančných prostriedkov na regionálne programy v rámci desiateho ERF neberie do úvahy obmedzenú schopnosť čerpania prostriedkov regionálnylmi organizáciami. Odporúčanie č. 2 Komisia by mala od roku 2010, kedy sa uskutoční preskúmanie stratégií desiateho ERF v polovici obdobia, zlepšiť koherentnosť medzi svojou regionálnou stratégiou a národnými stratégiami tým, že zjednotí regionálnu integráciu vo všetkých jej aktivitách pomoci na národnej úrovni a bude sa usilovať o systematickejšiu komplementárnosť medzi jej aktivitami pomoci na týchto dvoch rôznych úrovniach. Odporúčanie č. 3 Komisia by mala ako súčasť preskúmania desiateho ERF v polovici obdobia preskúmať, či nie je objem finančných prostriedkov pridelených na regionálne programy v desiatom ERF príliš vysoký. Komisia neriadi svoju podporu pre regionálnu integráciu primerane 59. Komisia riadila svoje regionálne programy bez konkrétnych riadiacich a koordinačných nástrojov, ktoré by umožnili primerane zvládnuť prípravu, implementáciu, predkladanie správ a koordináciu regionálnych aktivít. Úlohy a povinnosti rozličných delegácií v oblasti nie sú jasne stanovené a nie je zavedený ani koordinačný mechanizmus medzi týmito delegáciami. Väčšia zodpovednosť týchto delegácií riadiacich regionálne i národné aktivity sa neprejavuje v ich zamestnaneckej kapacite. Na úrovni regionálnych organizácií je koordinácia takisto neadekvátna a neexistuje žiaden monitorovací systém na zaznamenanie celkového pokroku procesu regionálnej hospodárskej integrácie v jednotlivých krajinách. Pri nedostatočnej inštitucionálnej kapacite implementačnej organizácie sa využívaním dohôd o príspevku nezlepšilo tempo implementácie projektu (body 33 až 49). Odporúčanie č. 4 Komisia by mala v súvislosti s riadením regionálnych programov: - jasne definovať zodpovednosť jednotlivých delegácií v príslušných oblastiach; - zaviesť primeraný mechanizmus koordinácie medzi delegáciami v oblasti; - preskúmať zdroje pridelené delegáciám na programovanie a implementáciu jej regionálnych programov; - využiť dohody o príspevku s regionálnymi organizáciami len v tých prípadoch, keď je finančné riadenie v súlade s medzinárodnými štandardmi. Odporúčanie č. 5 Komisia by mala zvýšiť úsilie na pomoc regionálnym organizáciám: - zlepšením ich vzájomnej koordinácie a koordinácie medzi nimi a ich členskými štátmi, - zavedením monitorovacích systémov, ktoré podporia implementáciu programov a poskytnú celistvé informácie o postupe celkového regionálneho procesu integrácie vrátane pokroku v jednotlivých krajinách. Jednotlivé projekty na podporu regionálnej integrácie budú mať pravdepodobne celkovo neuspokojivé výsledky 60. Pre Dvor audítorov bolo zložité a do istej miery i nemožné posúdiť účinnosť jednotlivých pomocí, pretože ich ciele sú veľakrát nejasne definované a v dôsledku neprimeranej kvality a frekvencie predkladania správ o projektoch, monitorovania a hodnotenia projektov chýbajú potrebné informácie. Novšie prebiehajúce projekty majú poväčšine široký rozsah a ambiciózne ciele, no ich implementácia je zatiaľ pomalá. Celkovo sú výsledky alebo pravdepodobné výsledky 18 preskúmaných jednotlivých projektov v najlepšom prípade len čiastočne uspokojivé (pozri body 51 až 54). Odporúčanie č. 6 Komisia by mala: - stanoviť ciele, ktoré sú konkrétne, merateľné, dosiahnuteľné, relevantné a časovo ohraničené ("SMART"), - venovať väčšiu pozornosť pravidelnému predkladaniu kvalitných správ o pokroku a systematickému monitorovaniu a hodnoteniu projektových výsledkov. Túto správu prijal Dvor audítorov v Luxemburgu na svojom zasadnutí dňa 19. novembra 2009. Za Dvor audítorov +++++ TIFF +++++ Vítor Manuel da Silva Caldeira predseda [1] Dohoda o partnerstve AKT – ES podpísaná 23. júna 2000 a revidovaná 25. júna 2005, (ďalej len "dohoda z Cotonou"), časť 3, hlava I: Stratégie rozvoja, článok 19. [2] Oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov: Regionálna integrácia pre rozvoj v krajinách AKT. KOM(2008) 604 v konečnom znení/2 zo 6.10.2008. Pozri tiež pracovný dokument útvarov Komisie, ktorý je sprievodným dokumentom k oznámeniu o regionálnej integrácii pre rozvoj v krajinách AKT, SEK(2008) 2539, 1.10.2008. [3] Oznámenie Komisie: Podpora snáh ES o regionálnu hospodársku integráciu medzi rozvojovými krajinami. KOM(95) 219 zo 16.6.1995. [4] Oznámenie Komisie Rade a Európskemu Parlamentu: Rozvojová politika Európskeho spoločenstva, KOM(2000) 212 v konečnom znení z 26.4.2000. [5] Spoločné vyhlásenie Rady a zástupcov vlád členských štátov na stretnutí Rady, Európskeho parlamentu a Komisie: Európsky konsenzus o rozvoji, 22. novembra 2005. [6] Prostredníctvom indikatívnych programov Komisie sa celkové pridelené prostriedky prerozdeľujú do súm pre dve alebo tri hlavné oblasti podpory, takisto nazývané "kľúčové odvetvia". V predložených údajoch sa podiel regionálnych programov pridelených na regionálnu hospodársku integráciu vypočítal pripočítaním súm vyčlenených na kľúčové odvetvia nazývané "regionálna integrácia a obchod" alebo "regionálna hospodárska integrácia" a "doprava a komunikácie" alebo "vzájomná dopravná prepojenosť". V rámci regionálnych programov desiateho ERF sa "doprava" už neuvádza ako samostatné kľúčové odvetvie, ale je zahrnutá do hlavného kľúčového odvetvia "hospodárska integrácia". [1001] Regionálna hospodárska integrácia. [1002] Oficiálne pomenovanie Komisie pre túto oblasť je "východná a južná Afrika a Indický oceán", v tejto správe sa táto oblasť bude nazývať "východná Afrika". [7] Dohoda z Cotonou, príloha IV "Postupy implementácie a riadenia", kapitola 2 "Programovanie a príprava (regionálne)". [8] Do ôsmeho ERF túto oblasť pokrývali dva indikatívne programy, jeden pre východnú a južnú Afriku a druhý pre oblasť Indického oceánu, no podľa zásad dohody z Cotonou ich nahradila jedna stratégia a indikatívny program pre celý širší región. [9] COMESA – Spoločný trh pre východnú a južnú Afriku,EAC – Východoafrické spoločenstvo,IGAD – Medzivládny úrad pre rozvo,jIOC – Komisia pre Indický oceán. [10] Napríklad Tanzánia participuje na regionálnom programe východnej Afriky ako člen EAC. Nie je členom COMESA, no je členom SADC. [11] Dohody o hospodárskom partnerstve budú novými dohodami o obchode medzi (skupinami krajín) krajinami AKT a EÚ a nahradia systém nerecipročných obchodných zvýhodnení dohodnutých v dohovoroch z Lomé, ktoré prechádzali dohode z Cotonou. [12] V rámci Komisie sa tieto dokumenty nazývajú "regionálny strategický dokument" a "regionálny indikatívny program". [13] V rámci Komisie sa tieto dokumenty nazývajú "národný strategický dokument" a "národný indikatívny program". [14] Vo východnej Afrike boli uskutočnené audity v Keni, Malawi, Rwande, Tanzánii, Zambii a v regionálnych organizáciách Spoločného trhu pre východnú a južnú Afriku (COMESA) a Východoafrického spoločenstva (EAC). V západnej Afrike sa uskutočnili audity v Burkine Faso, Ghane, Nigérii a Senegale a v regionálnych organizáciách Hospodárskeho spoločenstva západoafrických štátov (ECOWAS) a Západoafrickej hospodárskej a menovej únie (UEMOA). Vo východnej Afrike sa na regionálnej spolupráci podieľali aj dve ďalšie regionálne organizácie (Medzivládny úrad pre rozvoj a Komisia pre Indický oceán), no v súvislosti s hospodárskou integráciou zohrávajú len malú úlohu a audit sa v nich neuskutočnil. [15] Dvanásť projektov bolo financovaných z 9. ERF a šesť z 8. ERF, žiadny projekt financovaný z 10. ERF nebol v čase auditu ešte vykonávaný. [16] "Évaluation de la stratégie régionale de la Commission Européenne en Afrique de l’Ouest", Rapport final de synthèse, mai 2008 (Hodnotenie regionálnej stratégie Európskej komisie v západnej Afrike, konečná súhrnná správa, máj 2008); "Evaluation of the Commission’s support to the region of Eastern and Southern Africa and the Indian Ocean" (Hodnotenie podpory Komisie pre oblasť východnej a južnej Afriky a Indického oceánu), konečná správa december 2008; audítorská správa IAS, júl 2008 (interný dokument Komisie). [17] "Strategické partnerstvo Afriky a EÚ: Spoločná stratégia Afriky a EÚ", prijaté na samite EÚ a Afriky, Lisabon, december 2007. [18] Vo východnej Afrike to zahŕňa Program podpory regionálnej integrácie v kombinácii s Mechanizmom podpory regionálnej integrácie, v západnej Afrike je to projekt Podpora regionálnej integrácie v západnej Afrike v kombinácii s projektom Hospodárska integrácia a obchod. [19] Celé názvy regionálnych organizácií sú uvedené v glosári, ktorý sa nachádza za obsahom a v poznámke pod čiarou č. 14. [20] Rozpočtová pomoc môže napríklad pre delegáciu znamenať odlišné pracovné zaťaženie ako projektová podpora a percento rozpočtovej podpory sa môže líšiť od jednej krajiny k druhej; alebo nad rámec bežných pridelených prostriedkov z ERF môžu mať delegácie v príslušných oblastiach zodpovednosť aj za viaceré projekty financované z horizontálnych rozpočtových riadkov všeobecného rozpočtu. [21] Výnimkou je regionálny projekt "Appui au programme de formation de l’ASECNA" (podpora pre školiaci program ASECNA), za ktorý nesú zodpovednosť delegácie v Senegale a Nigeri. [22] Okrem platieb v rámci mechanizmu finančných kompenzácií za stratu štátnych príjmov v dôsledku znížení colných sadzieb. [23] Nariadenie o rozpočtových pravidlách z 27. marca 2003, ktoré sa vzťahujú na deviaty Európsky rozvojový fond, článok 16 (Ú. v. EÚ L 83, 1.4.2003, s. 1), nariadenie Rady (ES) č. 215/2008 z 18. februára 2008 o rozpočtových pravidlách, ktoré sa vzťahujú na 10. Európsky rozvojový fond, článok 29 (Ú. v. EÚ L 78, 19.3.2008, s. 1). [24] Vo východnej Afrike ide o: - Program podpory regionálnej integrácie (RISP); - Mechanizmus podpory regionálnej integrácie (RISP).V západnej Afrike ide o: - Hospodársku integráciu a obchod; - Podporu regionálnej integrácie v západnej Afrike. -------------------------------------------------- PRÍLOHA I SCHÉMA OPATRENÍ REGIONÁLNEJ HOSPODÁRSKEJ INTEGRÁCIE VO VÝCHODNEJ A JUŽNEJ AFRIKE +++++ TIFF +++++ COMESA: Spoločný trh pre východnú a južnú Afriku EAC: Východoafrické spoločenstvo IGAD: Medzivládny úrad pre rozvoj IOC: Komisia pre Indický oceán SACU: Juhoafrická colná únia SADC: Juhoafrické rozvojové spoločenstvo Zdroj: Region of Eastern an Southern Africa and the Indian Ocean – European Community: Regional Strategy Paper and Regional Indicative Programme for the period 2002–2007, Annex 6. -------------------------------------------------- PRÍLOHA II HLAVNÉ REGIONÁLNE ORGANIZÁCIE VO VÝCHODNEJ A V ZÁPADNEJ AFRIKE Hlavné regionálne organizácie | Druh hospodárskeho spoločenstva | Oblasti integrácie a spolupráce zahŕňajú | Dátum nadobudnutia platnosti | Členské štáty | Stanovený cieľ | Spoločný trh pre východnú a južnú Afriku (COMESA) | Zóna voľného obchodu | Tovar, služby, investície, migrácia | 8. december 1994 | Burundi, Komory, Konžská demokratická republika,Džibutsko, Egypt, Eritrea, Etiópia, Keňa, Madagaskar, Malawi, Maurícius, Rwanda, Seychely, Sudán, Svazijsko, Uganda, Zambia, Zimbabwe | Spoločný trh | Východoafrické spoločenstvo (EAC) | Colná únia | Tovar, služby, investície, migrácia | 7. júl 2000 | Keňa, Tanzánia, Uganda, Rwanda, Burundi | Úplná hospodárska únia | Medzivládny úrad pre rozvoj (IGAD) | Zóna voľného obchodu | Tovar, služby, investície, migrácia | 25. november 1996 | Džibutsko, Eritrea, Etiópia, Keňa, Somálsko, Sudán, Uganda | Úplná hospodárska únia | Komisia pre Indický oceán (IOC) | | Diplomatická, hospodárska, obchodná spolupráca, prírodné zdroje, ochrana životného prostredia | 1984 | Komory, Madagaskar, Maurícius, Réunion (Francúzsko), Seychely | Pozri COMESA | Hospodárske spoločenstvo západoafrických štátov (ECOWAS) | Zóna voľného obchodu | Tovar, služby, investície, migrácia | 24. júl 1993 | Benin, Burkina Faso, Kapverdy, Pobrežie Slonoviny, Gambia, Ghana, Guinea, Guinea-Bissau, Libéria, Mali, Niger, Nigéria, Senegal, Sierra Leone, Togo | Úplná hospodárska únia | Západoafrická hospodárska a menová únia (UEMOA) | Colná únia | Harmonizácia obchodného práva. Konvergencia makroekonomickej politiky na mieste | 10. január 1994 | Benin, Burkina Faso, Pobrežie Slonoviny, Guinea-Bissau, Mali, Niger, Senegal, Togo | Úplná hospodárska únia | -------------------------------------------------- PRÍLOHA III ZOZNAM KONTROLOVANÝCH PROJEKTOV Odkaz | Názov projektu | Suma [1] | Hodnotenie | VÝCHODNÁ AFRIKA | 9 ACP RSA 03 | Support to Secretariat of IRCC (Podpora sekretariátu IRCC) | 9,7 | čiastočne uspokojivý | 9 ACP RSA 08 | Trade Negotiations Facility (Prostriedok na obchodné rokovania) | 2,0 | nedá sa hodnotiť | 9 ACP RSA 16 | Regional Information and Communication Technologies Support Programme (Program na podporu regionálnych informačných a komunikačných technológií) | 21,0 | čiastočne uspokojivý | 9 ACP RSA 19 | Regional Integration Support Programme (Program podpory regionálnej integrácie) | 33,5 | neuspokojivý | 9 ACP RSA 25/26 | Regional Integration Support Mechanism (Mechanizmus podpory regionálnej integrácie) | 78,0 | neuspokojivý | 8 ACP ROR 01 | Regional Harmonisation of Customs and Trade Statistics Systems (Regionálna harmonizácia colných a obchodných systémov) | 13,6 | čiastočne uspokojivý | 8 ACP ROR 02 | Regional Integration Programme Phase II (Program regionálnej integrácie (fáza II)) | 9,5 | nedá sa hodnotiť | | VÝCHODNÁ AFRIKA SPOLU | 167,2 | | ZÁPADNÁ AFRIKA | 9 ACP ROC 16 | Economic Integration and Trade (Hospodárska integrácia a obchod) | 76,4 | neuspokojivý | 9 ACP ROC 15 | Support for Regional Integration in West Africa (Podpora regionálnej integrácie v západnej Afrike) | 28,6 | neuspokojivý | 9 ACP ROC 14 | Facilitation des Transports (Zjednodušenie dopravy) | 63,8 | neuspokojivý | 9 ACP ROC 10 | RIP Monitoring Mechanism (Monitorovací mechanizmus RIP) | 6,0 | neuspokojivý | 9 ACP ROC 09 | Appui à l'intégration régionale et aux négociations de l'Accord de Partenariat Économique entre la CE et la région de l'Afrique de l'Ouest (Pomoc pri regionálnej integrácii a rokovaniach o dohode o hospodárskom partnerstve medzi ES a oblasťou západnej Afriky) | 7,0 | nedá sa hodnotiť | 9 ACP ROC 08 | Appui technique à la CEDEAO pour la facilitation des transports en Afrique de l'Ouest (Technická pomoc pre CEDEAO na zjednodušenie dopravy v západnej Afrike) | 2,0 | čiastočne uspokojivý | 9 ACP ROC 01 | Appui au programme de formation de l'ASECNA (Pomoc pre program vzdelávania ASECNA) | 14,2 | nedá sa hodnotiť | 8 ACP ROC 44 | ECOWAS Statistical Development Programme (Štatistický rozvojový program ECOWAS) | 2,0 | čiastočne uspokojivý | 8 ACP ROC 33 | ECOWAS Capacity Building Programme for Regional Integration (Program budovania kapacít pre regionálnu integráciu ECOWAS) | 1,9 | nedá sa hodnotiť | 8 ACP ROC 31 | PARI II - Secteur privé (PARI II - súkromný sektor) | 15,0 | čiastočne uspokojivý | 8 ACP ROC 21 | PARI II | 65,0 | čiastočne uspokojivý | | ZÁPADNÁ AFRIKA SPOLU | 281,9 | | CELKOVÝ SÚČET | | 449,1 | | [1] Dohoda o financovaní/o príspevku + dodatky. V mil. EUR. --------------------------------------------------